Verejná knižnica Jána Bocatia

História

Počiatky Verejnej knižnice Jána Bocatia siahajú do 17. storočia, do obdobia vzniku Košickej univerzity. Jej zakladateľ - jágerský biskup Benedikt Kisdy - daroval svojmu ústavu veľký počet kníh, ktorý sa stal základom tejto knižnice. Po vyše sto rokoch pôsobenia, bola univerzita preložená do Budína a namiesto nej bola v Košiciach zriadená Kráľovská právnická akadémia. Podľa inventára z roku 1781 mala knižnica 4113 zväzkov kníh. Okrem vlastných nákupov knižnica právnickej akadémie bola doplňovaná aj početnými darmi od občanov mesta, spolkov, verejných ustanovizní a podobne.
Právnická akadémia v Košiciach pôsobila až do roku 1923. Po jej zrušení bolo potrebné rozhodnúť o ďalšom osude knižnice. Bola tu možnosť presťahovať knižnicu ako celok do Bratislavy a dať ju k dispozícii tamojšej Univerzitnej knižnici. Tento zámer sa však stretol u obyvateľstva Košíc ako aj u predstaviteľov mesta s nesúhlasom. Poverený správca knižnice - Dr. Černaj preto vypracoval návrh, podľa ktorého sa akademická knižnica mala stať základom obecnej a ústrednej knižnice v Košiciach.
Koncom roka 1923 vznikla Štátna verejná knižnica mesta Košice, nástupkyňa knižnice bývalej Právnickej akadémie v Košiciach. Zo štátnych príspevkov bola zabezpečená celá prevádzka knižnice aj nákup náučnej literatúry.
V roku 1924 padol návrh na presťahovanie knižnice do budovy starej radnice na Hlavnej ulici. Mestská rada tento návrh prijala a nákladom 250 000 Kčs budovu historickej radnice adaptovala a zariadila pre knižničné účely. Je nutné zdôrazniť, že to bol naozaj veľkorysý postoj mesta voči svojej knižnici, keď jej pridelilo jednu z najvýznamnejších historických budov v centre mesta.
V roku 1967 knižnica zriaďovala hudobné oddelenia a začínala s cieľavedomým budovaním fondu gramofónových platní a hudobnín. V tomto čase jej služby využívalo 9615 čitateľov.
V osemdesiatych rokoch má knižnica široko rozvetvenú sieť 22 pobočiek na sídliskách a okrajových častiach mesta. Po roku 1989 sa vytvárajú nové možnosti kvalitatívneho rozvoja služieb. Ako jedna z prvých knižníc zavádza výpočtovú techniku do akvizície, spracovania a služieb. V tomto čase je už knižnica, so súhlasom MK SR premenovaná na Verejnú knižnicu Jána Bocatia v Košiciach. Meno nesie po významnom humanistickom básnikovi, diplomatovi, pedagógovi, richtárovi Košíc a knihovníkovi z prelomu 16. a 17. storočia.
V pôsobení knižnice je dôležitý rok 1996. Po 70 rokoch v budove historickej radnice sa knižnica presťahovala do zrekonštruovaných priestorov budovy bývalej školy na Hviezdoslavovej 5 a súčasne do Barkóczyho paláca na Hlavnej 48, kde sa vytvorili nové organizačno-prevádzkové podmienky pre odbornú činnosť a služby.
V roku 2002 bola uskutočnená transformácia Verejnej knižnice Jána Bocatia v Košiciach pod nového zriaďovateľa - Košický samosprávny kraj.

Centrálna požičovňa

Sa nachádza na Hviezdoslavovej ulici 5, v blízkosti Východoslovenského múzea. Knižný fond tohto pracoviska je 98 000 knižných jednotiek. Je to najväčšie pracovisko knižnice s najrozsiahlejším knižným fondom a titulovým zastúpením literatúry. V dvojpodlažnej budove z 19. storočia je na prízemí uložená rôznorodá beletria, predovšetkým v slovenskom a českom jazyku. K dispozícii je tu najširší titulový výber beletrie v Košiciach.
Na poschodí je uložený fond náučnej literatúry. Zastúpenie jednotlivých vedných odborov je vyvážené, teda sa jedná o univerzálny fond. Fond je tvorený populárno-náučnými dielami, ako aj študijným materiálom pre školské potreby. Knihy si možno vyberať priamo z políc alebo vyhľadať v prehľadnom elektronickom katalógu.
Interiér je vybavený moderným knižničným nábytkom a doplnený starými nábytkovými prvkami z 19. storočia, ktorý poskytuje návštevníkom príjemné prostredie.
Súčasťou Centrálnej požičovne je aj Informačno-vzdelávacie centrum a čitáreň.

Regionálne oddelenie

Sa nachádza na Hlavnej ulici 48, v bezprostrednej blízkosti Štátneho divadla a Spievajúcej fontány.
Toto špecializované pracovisko knižnice je určené pre záujemcov o históriu a súčasnosť Košíc a okolia. Nájdeme tu jednu z najucelenejších zbierok o politickom, hospodárskom, kultúrnom i duchovnom živote Košíc.
Knižničný fond oddelenia pozostáva popri knihách s regionálnym zameraním aj z košických periodík už od konca 18. storočia až do súčasnosti. K cenným dokumentom patria inkunábuly, staré košické tlače v maďarskom, latinskom, nemeckom i slovenskom jazyku, rukopisné knihy z 18. až 20. storočia, košické kalendáre, almanachy a školské ročenky, adresáre mesta a Abovsko-Turnianskej župy, zbierka máp, pohľadníc a fotografií.
Bohatý zdroj informácií ponúka aj kolekcia CD a DVD nosičov s elektronickými dokumentmi a databázami obsahovo zameranými na dejiny Uhorska, genealógiu, heraldiku a literárnu vedu. Pracovisko tiež zhromažďuje a uchováva regionálnu drobnú tlač.
Štúdium týchto dokumentov vyžaduje okrem slovenčiny aj znalosti z maďarčiny, latinčiny a nemčiny. Dostupné knižničné fondy sa nepožičiavajú domov.
Interiér študovne je zariadený nábytkom zo začiatku 20. storočia.

Hudobné oddelenie

Sa nachádza na Hlavnej ulici 48, v tej istej budove ako regionálne oddelenie. Fond toho oddelenia obsahuje 17 600 knižných jednotiek.
K dispozícii sú tu knihy o hudbe, notové materiály, hudobné časopisy, gramoplatne a CD. Žánrovo pestré zbierky dokumentov sú predovšetkým zamerané na vážnu hudbu, no taktiež ponúkajú menšinové žánre hudby populárnej, folklór a hovorené slovo. Knihy, noty a časopisy sa dajú požičiavať aj mimo knižnice. Zvukové nosiče je možné počúvať len v priestoroch oddelenia.

Ostatné pobočky

Knižnica má ďalej 6 pobočiek v týchto mestských častiach - KVP, Barca, Západ, Dargovských hrdinov, Nad jazerom a Šaca.